Истини и лъжи за Ковид - 19 и ваксината Предстои принудително ваксиниране срещу коронавируса , а самата ваксина ще променя човешката ДНК : такива твърдения се разпространяват масово в интернет . Има ли нещо вярно в тях ? Ето какво казват фактите : Германия планира задължително ваксиниране ? Преди в Германия да бъде приет новият закон за защита от инфекции , масово се разпространяваха твърдения , че той предвиждал принудително ваксиниране , масивно ограничаване на свободи , тотално следене , налагане на мерките с помощта на армията и дори превръщане на парламентите в безгласна буква . Ето какви са фактите . В изменения закон за защита от инфекции са изредени мерки , които властите могат да предприемат за ограничаване на пандемията . Например : спазване на социална дистанция , ограничения на контактите в публичното и личното пространство , ограничения на пътуванията , културните и спортните мероприятия , задължение за носене на предпазни маски . С други думи : споменати са мерки , които вече действат и за които сега бе създадена съответната правна основа . Що се отнася до твърдението за предстоящо принудително ваксиниране - то е лишено от всякакво основание . Не са приемани и никакви мерки , които да ограничават работата на парламентите или пък да водят до " тотален контрол " . Твърденията , че ограниченията щели да бъдат налагани с помощта на армията , също не почиват на факти . По конституция армията в Германия може да бъде използвана само по изключение и единствено в условията на природни катастрофи или извънредно положение . Две от твърденията все пак са частично достоверни : свободата на пътуванията действително бе подложена на ограничения . Същото важи и за свободата на събиранията . Тя не е генерално отменена , но отделни частични ограничения са допустими - “ когато това е необходимо за защита на населението и особено като превантивна мярка срещу претоварването на здравната система “ . Първи дози от ваксината още до края на годината ? Обявявали ли са двамата създатели на ваксината на Biontech в личните си профили в социалните мрежи , че още до края на тази година ще могат да доставят първите дози ? Именно това твърдение се появи в два еднакви постинга в Туитър . Ето какво казват фактите . Съобщението е фалшиво : нито Йозлем Тюречи , нито Угур Шахин са писали подобно нещо в Туитър . Двамата съоснователи на Biontech дори изобщо нямат лични профили в Туитър , разясниха от фирмата . Профилите , за които става дума , са фалшиви и междувременно бяха изтрити . Двата фалшиви профила , от които е публикувана невярната информация , са били създадени през август и септември , първоначално явно под чуждо име . Съществува и един профил на Тюречи в Инстаграм , който очевидно също е фалшив . Ваксината променя човешката ДНК ? В социалните мрежи се разпространява и твърдението , че ваксината на Biontech и Pfizer използва технологията мРНК , която никога не е била тествана и одобрявана за употреба . Тази технология променяла човешката ДНК , а 75 % от доброволците , върху които е била изпробвана ваксината , имали сериозни странични въздействия , пише американската журналистка Емералд Робинсън в Туитър . Проверката на фактите показва , че това твърдение е невярно . Pfizer и Biontech наистина използват споменатата технология мРНК , при която фрагменти от генетичния код на коронавируса се използват за възпроизвеждане на вируса в човешкия организъм . В резултат имунната система го разпознава и започва да произвежда антитела - така се създава имунитет срещу Ковид - 19 . Така разработената ваксина вече се тества интензивно . В момента тече третата клинична фаза на изпитанията с над 43 000 души . Журналистката Емералд Робинсън , която е кореспондентка в Белия дом на консервативния американски сайт Newsmax , твърди освен това , че ваксината променяла човешката ДНК . В това обвинение няма нищо вярно . Германският институт " Паул Ерлих " , който отговаря за ваксините и биомедицинските препарати , обяснява на своя сайт следното : „ Не съществува никаква опасност за интеграция на мРНК в човешкия геном . Този геном се съдържа в клетъчното ядро под формата на ДНК . Всякакво включване на РНК в ДНК е невъзможно поради различните им химически структури “ . Същото твърди и Марк Линас от Cornell University в САЩ . Пред агенция Ройтерс той заяви следното : " В случая става дума за един мит , който често пъти бива разпространяван съвсем съзнателно от противниците на ваксините с цел да се създава объркване “ .